送交代吳共叔師禮
作者：趙蕃
朝代：宋

paragraphs: 往君在太學，有類如何蕃。
仁義積諸身，諸生知所尊。
今君爲主簿，又類習鑿齒。
不仁荆州士，四海名未已。
誰云斗水渾，可養橫海鱣。
澗壑雖阻深，松檜能參天。
羣公頃爭薦，亦既陞初秩。
似君許人物，豈計一階級。
聖朝開文館，政爲時育才。
似君此風骨，咫尺斯蓬萊。
而我獨何者，瓦礫偶居後。
縱加刻畫工，未救無鹽醜。
古人重交契，今人顧不然。
願君保金石，勿爲燥濕遷。
飲君一巵酒，屬君千萬壽。
更欲拘君船，江頭已無柳。